Document ID: 32011D0395

VYKONÁVACIE ROZHODNUTIE KOMISIE
z 1. júla 2011,
ktorým sa zrušuje rozhodnutie 2006/241/ES o určitých ochranných opatreniach so zreteľom na určité produkty živočíšneho pôvodu pochádzajúce z Madagaskaru, s výnimkou produktov rybolovu
[oznámené pod číslom K(2011) 4642]
(Text s významom pre EHP)
(2011/395/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22 ods. 6,
keďže:
(1)
V rozhodnutí Komisie 2006/241/ES z 24. marca 2006 o určitých ochranných opatreniach so zreteľom na určité produkty živočíšneho pôvodu pochádzajúce z Madagaskaru, s výnimkou produktov rybolovu (2), sa stanovuje, že členské štáty zakážu dovoz produktov živočíšneho pôvodu pochádzajúcich z Madagaskaru s výnimkou produktov rybolovu, slimákov a guána.
(2)
Dovoz produktov živočíšneho pôvodu upravuje niekoľko právnych aktov Únie ako napríklad smernica Rady 2002/99/ES zo 16. decembra 2002 ustanovujúca pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (3) a nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) (4).
(3)
Súčasné právne predpisy Únie týkajúce sa dovozu produktov živočíšneho pôvodu zabezpečujú, že z Madagaskaru sa do Únie môžu dovážať len produkty živočíšneho pôvodu, ktoré sú v súlade s týmito predpismi.
(4)
Rozhodnutie 2006/241/ES preto nie je viac potrebné a malo by sa zrušiť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/241/ES sa zrušuje.
Článok 2
Toto rozhodnutie je určené členským štátom.
V Bruseli 1. júla 2011

Labels: 3
0
18
17